---
# System prepended metadata

title: 瀛邊片羽序

---

# 瀛邊片羽序
李猷 
---
有清代一代，邁越元明，直祧兩宋。康乾之間，朱陳蔚起，斯學大昌，皋文兄弟，踵起常州，分庭立幟，各言異同，洎乎末驥，尤宗匠輩出，益見輝皇。庚子以前，則集于故都；辛亥以後，則盛于海上。其時王半塘、況夔笙、朱古微、鄭叔問四大家尚在，半塘本有四印其所刻詞；夔笙則以蕙風詞話，軒輊古今；古微刻彊村叢書，羅宋金元一百三十六家之詞作，尤稱賅備；而叔問則以瘦磬詞、冷紅詞及樵風樂府著稱于世。各書文辭之嬍無論外，于聲律之道，又皆嫥精焉。古微晚年，復刊滄海遺音，羅海日樓以次十一家各為一卷，而已與王況鄭三家之詞，則由張孟劬編列于詞莂。詞莂實發于古微，孟劬承其意而成之者也。其時國府定都金陵，江南殷富，上海一區，人文薈萃；樞府右文，禮尊耆老，其授詞學于上庠者，率得佳士。抗戰既起，遂爾離析，分去滇蜀，如吳矍安、汪旭初、喬大壯等，亦皆于後方，卓成壇坫。其後大陸沉淪，文學蕩廢，仁人志士，渡海南屆。幸江絜生先生獨啓山林，巋然領袖，三十年來，造就詞家無數，厥功至偉。嘗聞先生少時，讀書合肥李木公家，與彌？芋龕兄弟，躬受散原先生之詩教。散原愛先生之清才，先生虔心禮事，獨得其秘。于詞史詞律之外，尤深獲于詞心。夫詞之為心，精微絜淨，芬芳悱惻，思內而言外，詞華而旨樸，極幽渺以昭彰，寓動宕于綿逸，婉而能堅，晦而能達。況先生六十年中，亦嘗酌秦淮之月，聽巴山之雨，聆海上之絃歌，陟朔南之烽火。今老處臺員，長齋繡佛，明燈校律，返虛甘寂，如入定老僧，偶然彈指，華嚴樓閣，金碧呈現，以一人兼散原彊村兩家之長，詩峯詞品，兩皆遒上，求諸並世，殆乏其儔，傾？理其所為詞凡二百餘闋，裁汰至嚴，皆精金美玉，上接唐宋，下啓來茲，梓行有日，命為一言，猷不能辭。固嘗習聞老輩之緒論，而於先生尤夙所尊仰，昔誦先生集彊村詞有莫嫌啼煞後樓鴉，算一例飄零如雨之語，蓋自懷于衣缽繩承之重，與詞學散失之可慮，言之綦痛。今先生年八十，神觀湛明，遠勝當年四老，而臺員詞學之盛，可觀之作，不減江南全盛之時，鸞嚥鳳鳴，國禎人瑞。斯集之出，將如諸天菩薩，十指光明。照耀宙合，滌瑕蕩穢而鏡至清也。

![image alt](https://i.imgur.com/2WQsn8k.jpeg)